Kꞌe̱ nga jye kꞌoa̱sꞌín komà kjoa̱ koi,
Jesús ya̱á tsajmeè nangui Galilea.
Majìn‑la̱ nga ya̱ ko̱jmeè na̱xa̱ndá Judea,
koií kjoa̱‑la̱ nga jñà xi̱ta̱ judío nchihótsji nga mejèn‑la̱ si̱ìkꞌen.
Jyeé nchrobá machrañà sꞌeí‑la̱ xi̱ta̱ judío tsꞌe̱ Niꞌya Xka̱ Ijñá.
Jñà ꞌndse̱ Jesús kitsò‑la̱:
―Kì ta̱ tsja i̱í bijni.
Tꞌin ján Judea mé‑ne jñà xi̱ta̱ xi kotaꞌyàtꞌaà‑lè xi títsa̱jna ján kàteè‑lè mé kjoa̱ xi ꞌnì.
Tsà kꞌe̱ mejèn‑ná nga skoe̱‑ná xi̱ta̱ mé kjoa̱ xi tíꞌné,
mochjeén‑né nga ko̱kó‑lá yijo‑ná.
Ngaji̱,
koni sꞌín ꞌnì,
ta̱kó‑là yijo‑lè ngatsꞌiì xi̱ta̱ i̱sòꞌnde.
Koií o̱kitsò‑la̱ jñà ꞌndse̱ nga mìkiì kòkjeiín‑la̱ i̱tꞌaà tsꞌe̱.
Jesús kitsò‑la̱:
―Kjꞌeè kiì bijchó na̱chrjein‑na̱,
ta̱nga xi i̱tꞌaà tsa̱jòn ndaà tjín ni̱ta̱ mé na̱chrjein‑ne.
Jñò,
mìkiì majtikeè‑nò jñà xi̱ta̱ i̱sòꞌnde,
ta̱nga ꞌa̱n majtikeé‑na̱,
koií kjoa̱‑la̱ nga ꞌa̱n beno̱jmí kixi̱‑la̱ nga chꞌo tjín kjoa̱ xi sꞌín.
Tanguió jñò jè sꞌeí,
ꞌa̱n mìkiì kjián.
Kjꞌeè kiì bijchó na̱chrjein‑na̱.
Kꞌe̱ nga jye o̱kitsò‑la̱ jñà xi̱ta̱,
Jesús ya̱á tsibìjna ya̱ nangui Galilea.
Kꞌe̱ nga jye kiì sꞌeí jñà ꞌndse̱ Jesús,
jè,
ti̱koa̱á kiì ꞌma‑né.
Majìn‑la̱ nga xi̱ta̱ skoe̱xkon.
Ya̱ ñánda tíbitjo sꞌeí,
jñà xi̱ta̱ judío nchihótsji Jesús,
kitsò‑la̱ xíkjín:
―Xi̱ta̱ jè,
ñánda tíjna.
Ngatsꞌiì xi̱ta̱ xi ijchò sꞌeí,
xki̱ xi ján tsajoóya‑ne i̱tꞌaà tsꞌe̱ Jesús.
Tjín xi kitsò:
“Xi̱ta̱ ndaà‑né.”
Ti̱koa̱ tjín xi kitsò:
“Majìn,
na̱xa̱ndá kona̱cha̱n‑la̱.”
Ta̱nga ni̱yá xi kiìchja̱ tsejèn nga nguixko̱n xi̱ta̱ xi kjꞌei̱í,
nga jñà xi̱ta̱ sko̱‑la̱ xi̱ta̱ judío,
tsakjón‑la̱.
Kꞌe̱ nga jye ijchò osen nga tíbitjo sꞌeí,
ijchò Jesús,
jahasꞌen i̱ngo̱ ítjòn,
i̱kjoàn tsakóya‑la̱ xi̱ta̱.
Jñà xi̱ta̱ judío,
kꞌe̱ nga kijtseè koni sꞌín okóya,
tà kjòxkón‑la̱ kitsò‑la̱ xíkjín:
―Xi̱ta̱ jè,
¿kósꞌín ma‑ne nga ko̱ tà ndaà okóya‑ne nga mìtsà xo̱jo̱n kiskoòtaꞌyà?
Jesús kitsò‑la̱:
―Jñà ꞌén xi ꞌa̱n okoòya,
mìtsà ꞌén tsꞌa̱n,
tsꞌe̱‑né jè xi kisìkasén‑na̱.
Tsà yá xi mejèn‑la̱ si̱ìkitasòn koni sꞌín mejèn‑la̱ Nainá,
skoe̱‑né jñà ꞌén xi ꞌa̱n okoòya tsà i̱tꞌaà tsꞌe̱ Nainá nchrobá‑ne,
o xi tà kjo̱hítsjeèn tsꞌa̱n‑ná.
Jngoò xi̱ta̱ xi tà kjo̱hítsjeèn tsꞌe̱ tísíkjeén nga tíchja̱,
tà jè xi mejèn‑la̱ nga jè jcha̱xkón;
ta̱nga jè xi̱ta̱ xi koií kjoa̱ tíhótsji nga jè kàtayaxkón jè xi kisìkasén,
jè‑né xi nguì ꞌén kixi̱ tsjá,
mìtsà ꞌén ndiso chja̱.
’Jñò,
¿a mìtsà kixi̱ kjoa̱ nga kitjoé‑nò kjo̱tíxoma‑la̱ Nainá xi jè Moisés kiskiì?
Ta̱nga jñò,
ni̱jngoò xi ma‑la̱ síkitasòn.
¿Mé‑ne mejèn‑nò nga si̱kꞌen‑ná?
Jñà xi̱ta̱ kitsò:
―¡Nei̱í‑là tíjiìn ini̱ma̱‑lè!
¿Yá‑né xi mejèn‑la̱ si̱ìkꞌen‑lè?
Jesús kiìchja̱ kitsò‑la̱:
―Jñò,
maxkón‑nò jngoò kjoa̱ xi kisꞌiaàn jè na̱chrjein nìkjáya.
Kixi̱í kjoa̱,
jè Moisés kitsjaà‑nò kjo̱tíxoma xi kjoa̱ tsꞌe̱ circuncisión.
(Ta̱nga kjo̱tíxoma jè,
mìtsà tsꞌe̱ Moisés;
i̱tꞌaà tsꞌe̱é xi̱ta̱ jchínga kjiìn‑nò inchrobà‑ne.)
Ta̱nga jñò,
na̱sꞌín na̱chrjein nìkjáya bítꞌaà chibaá‑la̱ xi̱ta̱ xꞌi̱n kjoa̱ tsꞌe̱ circuncisión.
Jñò,
nga bìtꞌaà chi̱ba̱‑la jñà xi̱ta̱ kjoa̱ tsꞌe̱ circuncisión jè na̱chrjein nìkjáya nga majìn‑nò nìjchaànguio kjo̱tíxoma xi kitsjaà‑nò Moisés,
¿mé‑ne majti‑nò nga ꞌa̱n jngoò kꞌa ndaà sìndaà‑na xi̱ta̱ jè na̱chrjein nìkjáya?
Kì kꞌoa̱á sꞌín jchósòn‑là koni sꞌín tsejèn‑nò.
Kꞌoa̱á sꞌín jchósòn‑là koni sꞌín tjín xi nguì kjoa̱ kixi̱.